ก.ล.ต. เล็งปรับเกณฑ์กระตุ้นบจ. เปิดเผยข้อมูลตามหลัก CG Code
ก.ล.ต. เล็งปรับเกณฑ์กระตุ้นบริษัทจดทะเบียน เปิดเผยข้อมูลตามหลัก CG Code มีผลบังคับใช้แบบ 56-1 เริ่ม 31 ธ.ค.60 และแบบ 69-1 เริ่ม 1 เม.ย.61
20 ก.ย. 2560

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต. ได้เปิดรับฟังความคิดเห็นหลักการและร่างประกาศการเปิดเผยข้อมูลการกำกับดูแลกิจการตามแบบ 56-1 และแบบ 69-1 ให้สอดรับกับ Corporate Governance Code (CG Code) เพื่อให้บริษัทจดทะเบียน (บจ.) ไปปรับใช้ตามความเหมาะสมกับสภาพทางธุรกิจ และสร้างประโยชน์ระยะยาวต่อกิจการ ผู้ถือหุ้น พร้อมกับมีความรับผิดชอบต่อสังคม
โดยเมื่อต้นปีที่ผ่านมา ก.ล.ต. และองค์กรในตลาดทุนที่เกี่ยวข้องได้ออกหลักการกำกับดูแลกิจการที่ดีสำหรับบริษัทจดทะเบียนปี 2560 (CG Code) เพื่อเป็นแนวทางสำหรับคณะกรรมการบริษัทจดทะเบียนในการปฏิบัติหน้าที่เป็นผู้นำองค์กรนำ CG Code ไปปรับใช้ในการกำกับดูแลเพื่อสร้างคุณค่าให้แก่กิจการอย่างยั่งยืน โดยให้เปิดเผยการดำเนินการไว้ในแบบแสดงรายการข้อมูลประจำปี (แบบ 56-1) และแบบแสดงรายการข้อมูลการเสนอขายหลักทรัพย์ (แบบ 69-1)
ทั้งนี้ ก.ล.ต. จึงมีแนวคิดปรับปรุงหลักการและประกาศที่เกี่ยวข้องกับการเปิดเผยข้อมูลในแบบ 56-1 และแบบ 69-1 เพื่อให้การเปิดเผยข้อมูลเกี่ยวกับการกำกับดูแลกิจการของบริษัทจดทะเบียนมีการอ้างอิงกับ CG Code ที่ออกใหม่และเปิดเผยข้อมูลสำคัญ อาทิ ระดับความเข้าใจของคณะกรรมการในบทบาทหน้าที่ตามหลักปฏิบัติของ CG Code และผลประเมินระดับการนำ CG Code ไปปรับใช้ตามความเหมาะสม
อย่างไรก็ตาม คาดว่าประกาศการเปิดเผยข้อมูลตามแบบ 56-1 จะมีผลใช้บังคับสำหรับรอบระยะเวลาบัญชีสิ้นสุดตั้งแต่วันที่ 31 ธันวาคม 2560 เป็นต้นไป ขณะที่การเปิดเผยข้อมูลตามแบบ 69-1 จะมีผลบังคับตั้งแต่วันที่ 1 เมษายน 2561 เป็นต้นไป